ફોક્સવેગનનાં પૂર્વ CEO ડીઝલ સ્કેન્ડલ મામલે 1.3 કરોડ ડોલરનો દંડ ભરશે | Vyaapaar Samachar
ફોક્સવેગનનાં પૂર્વ CEO ડીઝલ સ્કેન્ડલ મામલે 1.3 કરોડ ડોલરનો દંડ ભરશે
world-news | June 10, 2021, 3:15 PM
અમદાવાદ : ફોક્સવેગને બુધવારે જણાવ્યું હતું કે ભૂતપૂર્વ સીઇઓ માર્ટિન વિન્ટરકોર્ન ડીઝલ એન્જિન કૌભાંડમાં તેમની ભૂમિકા બદલ ૧.૧૨ કરોડ યુરો (૧.૩૬ કરોડ ડોલર) ચૂકવવા સંમત થયા છે. કપનીએ તેના ડીઝલ એન્જિનોમાં પ્રદૂષણ વિરોધી નિયમોને ચાતરીને તેના એન્જિનોની ક્ષમતા ઊંચા સ્તરની દર્શાવવાનું કૌભાંડ કર્યુ હતુ. ડીઝલ વાહનોમાં આ પ્રકારના કૌભાંડ બદલ પ્રતિષ્ઠિત કંપનીની ભારે બદનામી થઈ હતી. જર્મન ઓટો કંપનીએ જણાવ્યું હતું કે તેને ડિરેક્ટરો અને ઓફિસરોના પગલાના લીધે થયેલી ખોટમાં જવાબદારીના વીમા પેટે ૨૭ કરોડ યુરો (૩૨.૯ કરોડ ડોલર)ની રકમ મળવાની છે.
કંપનીએ તેના નિવેદનમાં જણાવ્યું હતું કે વિન્ટરકોર્ને સીઇઓ તરીકેની તેની ફરજ નીભાવી ન હતી, કંપનીએ આ સંદર્ભમાં લો ફર્મ દ્વારા તેની વ્યાપક તપાસ કરાવી હતી.
યુ.એસ. એન્વાયર્નમેન્ટલ પ્રોટેક્શન એજન્સીએ ફોક્સવેગનને એવા સોફ્ટવેરનો ઉપયોગ કરતાં પકડી પાડી હતી જેના દ્વારા તેની કાર પ્રદૂષણ વિરોધી પરીક્ષણમાં પાસ થઈ જતી હતી અને સામાન્ય ડ્રાઇવિંગ વખતેતેમા એર પોલ્યુશન કંટ્રોલ ટર્ન ઓફ કરી દેવાતા હતા.